เวิลด์แบงก์หนุนไทยปล่อยกู้รากหญ้า
คลังหารือธนาคารโลกตั้งธนาคารไปรษณีย์ปล่อยกู้รากหญ้า ซึ่งทางธนาคารโลกจะให้ความช่วยเหลือในการจั้งตั้ง โดยส่ง IFC เข้ามาเป็นพี่เลี้ยงให้
14 ต.ค. 2553

คลังหารือธนาคารโลกตั้งธนาคารไปรษณีย์ปล่อยกู้รากหญ้า ซึ่งทางธนาคารโลกจะให้ความช่วยเหลือในการจั้งตั้ง โดยส่ง IFC เข้ามาเป็นพี่เลี้ยงให้
นายกรณ์ จาติกวณิช รมช.คลัง เปิดเผยผลการหารือทวิภาคี ในระหว่างการเข้าร่วมการประชุมประจำปีสภาผู้ว่าการธนาคารโลกและกองทุนการเงินระหว่างประเทศประจำปี 2553 เมื่อวันที่ 9 ต.ค. 2553 ณ กรุงวอชิงตัน ประเทศสหรัฐอเมริกา โดยได้พบกับรองประธานธนาคารโลก ซึ่งได้เสนอจะให้ความช่วยเหลือทางวิชาการในการสนับสนุนการจัดตั้งธนาคารไปรษณีย์ในประเทศไทยเพื่อแก้ไขปัญหาหนี้นอกระบบ
ทั้งนี้ ธนาคารโลกจะมอบหมายให้บรรษัทการเงินระหว่างประเทศ (IFC) เข้ามาดำเนินการ เนื่องจาก IFC มีประสบการณ์เกี่ยวกับการจัดตั้งธนาคารไปรษณีย์ในประเทศเวียดนามและจีน
นอกจากนี้ยังได้หารือกับผู้บริหารขององค์การความร่วมมือระหว่างประเทศของประเทศญี่ปุ่น (ไจก้า) ซึ่งไทยได้แจ้งเกี่ยวกับสถานะเงินกู้ของโครงการรถไฟฟ้าสีม่วง บางใหญ่-บางซื่อ และโครงการก่อสร้างสะพานข้ามแม่น้ำเจ้าพระยาบริเวณถนนนนทบุรี 1 ที่ได้มีการลงนามสัญญาเงินกู้แล้ว เมื่อวันที่ 28 ก.ย. 2553 ว่ามีการดำเนินการเป็นไปด้วยความเรียบร้อยดีและขอความร่วมมือให้ฝ่ายไทยดำเนินการตามแผนที่กำหนด
ขณะเดียวกันยังได้พบผู้บริหารระดับสูงของสถาบันการเงินต่างประเทศ เช่น  Credit Suisse และธนาคาร Standard Chartered เป็นต้น ต่างมีความเห็นว่าตลาดทุนของไทยยังมีความน่าดึงดูดในการลงทุน เนื่องจากยังมีระดับการลงทุนจากต่างชาติที่ต่ำเมื่อเปรียบเทียบกับประเทศเกิดใหม่ เช่น ประเทศอินเดีย เป็นต้น
อย่างไรก็ตาม การเคลื่อนย้ายเงินทุนเข้าประเทศไทยส่งผลให้ค่าเงินบาทแข็งค่ามากขึ้น ซึ่งรมว.คลัง เห็นว่าค่าเงินบาทไทยมีทิศทางเป็นไปตามภูมิภาค ซึ่งประเทศไทยโดยภาครัฐจะต้องช่วยภาคเอกชนในการปรับตัวกับทิศทางเศรษฐกิจโลกที่กำลังเปลี่ยนแปลงไป